МЕН САЙЛАУҒА НЕГЕ ТҮСПЕДІМ?
"МЕН САЙЛАУҒА НЕГЕ ТҮСПЕДІМ?" | "https://abai.kz/post/49904"
TITLE: МЕН САЙЛАУҒА НЕГЕ ТҮСПЕДІМ?
URL: https://abai.kz/post/49904
META: "МЕН САЙЛАУҒА НЕГЕ ТҮСПЕДІМ?" | "https://abai.kz/post/49904"
DATE: 16.03.2015
AUTHOR(s): Администратор
TOTAL WORDS: 400
TEXT: Құрметті достар! Кезектен тыс президенттік сайлау жарияланған соң маған «өз кандидатураңызды ұсыныңыз!» деген бірқатар ұсыныс түсті. «Қажет болса, штабыңызға еніп, шама-шарқымызша қол ұшын береміз» деуші жанашырлар да болды. Осы күндері мен азаматтық қоғамда белсенділік танытып жүрген көптеген ұйымдармен, жеке тұлғалармен пікір алыстым, ақылдасып, кеңестім. Сайлауға түсу идеясын қолдаушылар да баршылық болды. Олардың ойынша, сайлау науқаны мүмкіндіктерін пайдаланып, ел ішінде біраз жұмыс жасар едік. Және де, олар айтқандай, саясаткер ретінде өзіме де жақсы жарнама болар еді-мыс. Додаға түсуіме қарсылық білдіргендер де табылды. «Мынадай сайлау заңнамасы тұсында бәрібір Назарбаев жеңеді, ал Сіздің қатысқаныңыз бұл сайлауға саяси легитимдік береді» деп жатты олар. Екі пікірдің де өз орны, реті бар сияқты. Мен де асықпадым, жоғарыда айтқандай, ақылдастым. Өйткені, мұндай сайлауға қатысу деген үлкен мүмкіндік қана емес, аса зор жауапкершілік! Сол жағын да ойластырдым. Қазақстан демократиялық күштерінің бірлігі туралы да ойладым. Соның ішінде бірқатар азаматтар ұсынған «оппозициядан бірегей кандидат ұсыну» туралы идея төңірегінде де біраз адамдармен сөйлестім. Ол да бір дұрыс қадам болар еді. Кандидаттың мүмкіндігі арта түсер еді. Бірақ ол ой да сиырқұйымшақтанып кетті. Өкінішке қарай, осынау маңызды науқанда біз бірауыздылық таныта алмадық. Сондықтан да болашақта Қазақстан демократиялық күштерінің бірлігін қайтадан қалпына келтіру мәселесі біз үшін ең басты шаруа болуы қажет! Әрине, ОСК хаттамаларына сай «ұтылатынымды» біле тұра, осы сайлауда көзге түсіп, біраз саяси ұпай жинап алуға болатын еді. Бірақ (және бұл жайт мен үшін өте-мөте маңызды әрі принципті!) сайлауға түскен кез келген үміткер "мен міндетті түрде жеңемін!» деген оймен ел алдына шығуы қажет! Ал барлық деңгейдегі сайлау комиссиялары түгел дерлік «нұротандықтардан» құралып, Ақорда мен әкімдер тарапынан бақыланып отырған кезде президенттен басқа ешбір кандидат олай деп мәлімдей алмайтыны анық. Мен де елді алдағым келмейді! Сайлау - «Ең бастысы жеңіс емес, қатысу» деген ұранды басшылыққа алған Олимпиадалық ойындар емес қой! Қазіргі сайлаудың сайқымазақтық сипаты күннен-күнге бедерлене түсуде. Және де осы саяси цирктің режиссерлері қайда отырғаны белгілі: бәрі де солардың жоспары бойынша жүзеге асуда! Мен саяси клоун болғым келмейді! Сондықтан да мен осы жолғы, яғни 2015 жылдың 26 сәуірінде өтетін президенттік сайлауға қатыспау туралы шешім қабылдадым. Менің кандидатурамды қолдаған барша ағайынды осы шешімге түсіністікпен қарауын өтінемін. Өмір келесі айдың 26 сәуірімен аяқталмайды. Біздің күрес жалғаса бермек! Өйткені, таяу болашақта саяси өмір қыза түседі. Оның ішінде өкіметтің әлеуметтік-экономикалық өмірдегі қателіктері, созылмалы сипатқа ие болып бара жатқан дағдарыс, постназарбаевтық кезең қарсаңындағы топаралық тартыс бізді, азаматтық қоғам өкілдерін, одан сайын белсенді болуға міндеттейді. Сол сыни шақта бірлік таныта білейік! Әміржан ҚОСАНОВ, 2015 жылдың 15 наурызы Автордың facebook парақшасынан алынды.
